paragraph_text: Kapela je danas posvećena sv. Andriji, iako je izvorno bila posvećena Kristu Spasitelju, o čemu svjedoče mozaici mozaici u luneti iznad trijema gdje je prikazan Krist kao pobjedonosni rimski ratnik s križem preko ramena kako gazi zvijeri, lava i zmiju, dok u lijevoj ruci drži otvorenu knjigu u kojoj se ističu Kristovi epiteti na latinskom (ikonografija snažnog protu-arijanskog simbolizma). Donji dijelovi zgrade su obloženi šarenim mramorom, koji je sačuvan na svodu dok je ostale dijelove preslikao renesansni slikar Luca Longhi u 16. st.